 Dhinaca kale, Maayarka caasimaddu waxa uu faahfaahin ka bixiyey dhismaha suuqa khudradlayda iyo cidda bixinaysa dhaqaalaha ku baxaya oo gaadhaya laba boqol oo kun oo dollar, waxaannu yidhi, Dadweynaha halkan jooga ee hooyooyinka u badan ee sugaya in wax loo qabto, waxaan leeyahay waxqabadkii aad dalbateen waanu ka jawaabaynaa iyadoo uu hormood noogu yahay Madaxweynaha Jamhuuriyadda Somaliland, waxaynu ku ballansanayn in halkan laga dhiso hangarradii khudradda, mashruucaasi wuu soo dhammaaday iyadoo ay iska kaashanayaan dawladda dhexe, dawladda hoose iyo shanta hayadood ee nagula jira mashruuca JPLG mashruuca horumarinta dawladaha hoose ee dalka, markii hore waxaannu ugu talogalnay in lagu maalgaliyo 149 kun doollar waxase lagu kordhiyey 51 kun oo waxay noqonaysaa 200 kun oo doollar lacagta halkaa lagu maalgalinayaa, waa hanti aad leedihiin, way innaga wada dhaxaysaa oo wixii ummadda, hooyooyinka halkaa fadhiyey ee siigadu ku dhici jirtay ayaana manaafacaadsanaya, markaa inta dhismaha mashruucu socdo waa in la dulqaato. 